कलाकार जयनन्द लामाले हीरादेवीलाई नेपाली संगीत जगत्की सरस्वतीको रूपमा व्याख्या गरे । हीरादेवीले रेडियो नेपालको स्टुडियोमा जयनन्दसँग थुप्रै तामाङ सेलो रेकर्ड पनि गराएकी थिइन् । उनले भने, ‘दिदी मादल, समाला, धिमे र डम्फु, बाँसुरी लगायतका परम्परागत बाजामा गीत गाउन मन पराउनुहुन्थ्यो । बाजाले पनि त्यति सुमधुर संगीत निकाल्न सक्दैनथ्यो, जसरी उहाँको गलाबाट निस्कन्थ्यो ।’ कार्यक्रममा रेडियो नेपालका कार्यकारी निर्देशक सुरेशकुमार कार्कीले पुराना गीतहरूको संकलन गरी रोयल्टी वितरण गर्ने व्यवस्था मिलाउनेतर्फ अग्रसर भएको सुनाए ।
